钦定古今图书集成/方舆汇编/职方典/第1477卷 > 《石屏水利记》陈宣
## 钦定古今图书集成/方舆汇编/职方典/第1477卷 > 《石屏水利记》陈宣

水生于天一，成于地六，非得人以补抑之，纵其泛滥
弥漫，以鱼鳖吾生民，此禹所以忧之，三过其门而不
入也。周公营洛之时，又尝凿石渠，引伊、洛水以灌州
土，号“周阳渠。”至汉张纯犹能复其故迹，以至于今而
不废水，岂终能为患而不为利耶？《易》曰：“润万物者，莫
润乎水。”然或止于坎，流于窞，蓄于池、于湖于泽，性虽
润。终莫能以自行，不幸而生在于馀。之地，又不幸
遭时大旱，其不为枯槁而凋丧者几希，虽欲润，终莫
能以自致，此所以不能不假之吾人焉。人也者，所以
补天地不及，而所谓参赞焉者，于斯亦或一验欤？犹
之有一物之仁，有一事之仁，谓之非仁不可也。滇南
属部临安，予与宪副包公好问实守巡其地，皆有责
焉。时弘治癸丑，自春徂夏，五月望尚旱不雨，《春秋》所
必书者。人心惊惶，走告无虚日。间有言去城之西不
五十里有石屏湖，俗重之曰海。若假人力开濬，水可
上行，性虽下润及枯槁，湖落地尽膏腴也。宪副王公
行之，邀我二人，望三日偕至湖，作谋治式，如金如玉，
平之百千丈有奇。今郡卫知府王资良、指挥庞松，各
出民兵共役，令之称畚锸，具糇粮、程土物，明日即事，
每丈平处一人至二人，有沙土处倍之，有石处又倍
之，凡一千有五百人。每五十丈督以百户，每五百丈
督以千户，每五日督以指挥、通判等官，察其勤惰，以
上下其食事，三旬而成，水通物润。且有地以乡计者
四、以亩计者数百万，以程计者抵城下四十里。过此
则润及阿迷州，若犹未已也。天之生水，与地成之，而
人之所以赞之者，至是皆无遗憾矣。不然，则潴于坎
窞湖泽，与土石相汨没，卒归之无用之所而已矣。畏
天命，悲人穷，周公当先为之，岂欺我哉？南京监察御
史王明仲读书于家，有感而请，且曰：“吾徒生长于斯，
闻有湖在石屏，未尝闻有利如此，不刻之石，何以垂
远而传不朽？”包公偕予方走书以白当道然之，为民
事所当急者，又重吴子之请，敬从之。